2022 uitgawes | Laerskool Anton van Wouw
Ontmoet die duifies van Laerskool Anton van Wouw
by Marica Botha | May 3, 2022 | 2022 uitgawes
Deur Veha Fourie (Graad 6)
Die emosie liefde is wat mense gebind hou aan mekaar, liefde is om opgewonde te wees oor alle aspekte van 'n ander mens, liefde is verdraagsaam en eerlik. Liefde gepersonifiseer by Laerskool Anton van Wouw is Menneer Thomas Basson en Juffrou Sarika Eybers.
Ek het die voorreg gehad om met hierdie twee pragmense te gesels oor wie hul is en 'n blik gekry hoe hul liefde vir mekaar lyk.
Juffrou Sarika is gebore in Louis Trichardt en is daar geskool en het 5 jaar gelede na Pretoria getrek om by Tukkies te studeer. Mnr Thomas is 'n Pretorianer en het die liefde van sy lewe ontmoet in die Afrikaanse klas by TUKS.
Die jong paartjie se liefde vir mekaar het ontkiem oor hul wedersydse liefde vir kinders en hul passie vir onderwys. Hulle is beide jong, dinamiese Afrikaanse mense wat werklik met kinders wil werk elke dag. Hulle lag saggies op my vraag oor stokperdjies en belangstellings. Meneer Thomas spot dat boeke merk sy "gunsteling" tydverdryf is, hulle hou ook darem van films.
Dit is vir Juffrou Sarika baie belangrik dat altwee halftes van 'n verhouding respek toon vir mekaar. Ek sien dit as 'n baie goeie beginsel van 'n wonderlike huwelik vir die twee. Dit is vir my so mooi om te hoor hoe sag en rustig hul met mekaar praat. Meneer Thomas se mooiste eienskap van juffrou Sarika is haar sagtheid en rustigheid en sy mooiste eienskap is sy sagte omgee hart.
Dit is gepas om te hoor dat die kleur skema van hul troue wit en olyf groen is. Vanaf die begin van die skepping was die olyf boom en sy vrug 'n belangrike simbool van stabiliteit en vrede. Dit was die eerste boom wat ontkiem het na die vloed, en het vir Noag hoop gegee vir die toekoms. Juffrou Sarika beaam die simbolise betekenis van die olyf tak as die begin van 'n nuwe lewe vol hoop en liefde saam.
Ek wens Juffrou Sarika en Menneer Thomas alle voorspoed en ryklike seën toe in hul liefdes pad saam. Viva die Bassons!
WOUWTJIES SKITTER OP DIE SPORTVELD!
by Marica Botha | Apr 4, 2022 | 2022 uitgawes
Deur Lea Dirker (Graad 6)
Donderdag 3 Maart, het Wouwtjies net hulle beste gegee op die velde teen Laerskool Generaal Hendrik Schoeman.
Die seuns het hul man gestaan met die rugby en puik resultate opgelewer, deur 6 van die 9 wedstryde te wen!
In die netbal het die dogters net so goed gevaar, met ons 1ste-span wat 'n puik oorwinning teen GHS behaal het.
Baie sterkte vir die res van die seisoen! Wouwtjies, ons is baie trots op julle!
WOUWTJIES SKITTER IN DIE WATER!
Deur Clarisé van Niekerk (Graad 6)
Op julle MERKE, GEREED, SWEM! Ons interhuis-swemgala van hierdie kwartaal was 'n reuse sukses! Dit was vir ons baie lekker om weer die ouers op die pawiljoene te hê na twee woeste jare! Daar was 'n vreeslike gejuig van die pawiljoene af en almal kon weer ware Wouwtjie-gees ervaar.
Ons swemmers het in die blou water van Laerskool Anton van Wouw geduik en absoluut net hulle beste gegee! Ek is doodseker dit is nie net die water wat gespat het nie, maar ook die swemrekords!
Die reën het wél gemaak dat ons eers die volgende oggend die gala kon voltooi, maar die swemmers het bly skitter die volgende dag.
Ons sien met groot verwagting uit na wat hierdie jaar gaan inhou vir al die swemmers! Ons wens vir al ons hardwerkende Wouwtjie-swemmers baie sterkte toe! Ek wil graag afsluit met die volgende woorde: "Every champion was once a contender who never gave up!"
Kop op, kort teuels, hakke af… hier gaan ons!
Deur Jua Visagie (Graad 7)
2022 het afgeskop met 'n gallop vir die Wouwtjie ruitersport ruiters. Die eerste Gauteng Noord SANESA uitdunrondtes was alreeds op 13 Februarie vanjaar. Dit het die klomp ruiters en hul perde nie baie tyd gegee om voor te berei nie.
Dit was ook die eerste keer in Anton van Wouw se ruitersport geskiedenis, dat die kinders in spesifieke Wouwtjie-ruitersporthemde gery het, en hulle het sommer baie spoggerig gelyk! Die Wouwtjies lyk by verre die beste van al die laerskole met ons splinternuwe skoolnumnas en -hempies. Om nie eers te praat van ons ruitersport "gazebo" nie!
Maar, "goed lyk", was nie al wat die klomp brawe Wouwtjie-ruiters reggekry het nie. Hulle het boonop ook al uitstekend presteer met die eerste twee skoue hierdie jaar. Ten spyte van die taai kompetisie, spog Anton van Wouw reeds met 6 eerste plekke; 2 tweede plekke; 4 derde plekke en dit sluit nie eers die klomp wat in die boonste derde van hulle klas geeïndig het, in nie!
Ons is baie opgewonde om ook heelwat nuwe Wouwtjie-ruiters te verwelkom in die Wouwtjie-ruitersportspan, en veral die ruiters wat so braaf was om hierdie seisoen aan hulle heel eerste SANESA skoue deel te neem. Dit sit nie in almal se saal om so braaf te wees nie!
Met hierdie klomp entoesiastiese en vreeslose Wouwtjie-ruiters en hulle perde, kan ek nie wag om te sien wat die res jaar gaan oplewer nie!
Wouwtjieland se nuutste familielid
Deur Chanté Stremmelaar en Kiki Butler (Graad 7)
Glo dit of nie, Juffrou Annelien Serfontein het nie altyd in die loopbaan as onderwyseres belanggestel nie. Dit was die ontmoeting met 'n hartseer seuntjie by 'n skool, wat deur ander geboelie was. Nadat sy hom gehelp het en hy haar bedank het, het die gebaar haar hart só aangeraak, dat sy op daardie oomblik besef het dat sy 'n onderwyseres wil word en so 'n verskil in kinders se lewens kan maak.
Juffrou Annelien is die nuutste Sosiale Wetenskappe en Kinetika-onderwyseres hier by Laerskool Anton van Wouw. 'n Mens hoef nie lank in haar geselskap deur te bring om agter te kom dat sy 'n baie vriendelike, nederige en 'n warmhartige mens is nie. As juffrou Annelien die dag alleen voel, kan sy beurte maak by wie sy die dag wil aanklop vir geselskap omdat sy een van tien kinders is.
Juffrou Annelien het in Mpumalanga grootgeword en het haar graad in onderwys deur Stadio Education verower.
Indien jy baie hou van netbal en van avonture, asook om staproetes te onderneem, sal jy baie goed met juffrou Annelien oor die weg kom!
Twee interessante feite van juffrou Annelien is: haar gunsteling kleur is groen en Raponsie is haar gunsteling Disney-karakter.
Op haar vraag of sy 'n ma is, antwoord sy: "Ja, ek is 'n ma van een Skotse Terriër en 'n miniatuur Dappel Worshond!"
Juffrou Annelien is op haar gelukkigste en geniet haarself wanneer sy in die stilte van die bos haar gunsteling Karen Kingsbury boeke kan lees.
Hier volg die antwoord op die vraag wat op al die Wouwtjies se lippe hang – Hoe ervaar juffrou Annelien Serfontein Laerskool Anton van Wouw en die kinders? "Ek is mal oor die kinders omdat hulle altyd respek teenoor my toon, al is ek nuut. Dit is 'n groot eer om 'n Wouwtjie te wees. Ek sien dit as een van my grootste prestasies wat ek nog ooit bereik het; daarom kan ek nie trotser wees nie."
Laat hierdie kompliment vir ons as Wouwtjies ons altyd herinner om elkeen in Wouwtjie-land te laat welkom voel. Dit is vir ons 'n groot voorreg en eer om vir juffrou Annelien in ons Wouwtjie familie te verwelkom.